Blaha, Ľuboš, poslanec NR SR (2021-02-26):
Vážené dámy, vážení páni, dovoľte mi nadviazať na pána predsedu Roberta Fica, ktorý teraz v priamom prenose úplne jasne usvedčil z toho vládnu koalíciu, že porušuje ústavný zákon, že si svojvoľne vykladá právo tak, aby jej to vyhovovalo. Ale čo je najsmutnejšie, že dokonca ten človek, ktorý by mal stáť ako prvý v obhajobe parlamentu v prípade európskej agendy, predseda európskeho výboru, sa tu bije za to, že nie je, dajme to tej vláde a parlament vlastne nič nemusí a že nepočúvajme plénum Národnej rady. Ale, preboha, dodržujme aspoň základnú štábnu kultúru, veď toto bolo jedno slušné vystúpenie, ja sa takisto nesnažím byť teraz nejaký agresívny, odborne a vecne sa vám snažíme povedať, že chceme o pláne obnovy diskutovať v parlamente, ako to je úplne bežné v každej demokratickej krajine. Ja len pripomeniem v talianskej, v Taliansku padla vláda kvôli diskusii o pláne obnovy, lebo tam boli také obrovské diskusie v parlamente, že jedna strana prišla s tými návrhmi, druhá s tými, až sa nakoniec nezhodli a padla na tom vláda. To je tak silná téma, to v Európe je jedna z najsilnejších. V Európe sa neriešia také témy, že predseda vlády príde na tri dni, že Sputnik – Nesputnik a vrah je Sulík neni vrah Sulík. Nie, tam sa riešia vážne odborné veci, že ako pomôcť do budúcnosti krajine, ako pozviechať hospodárstvo, ktoré je zničené pandémiou. Ale nie. U nás sa to vôbec nerieši, u nás tu máme tucet poslancov vládnej koalície a jediný príspevok, ktorý som započul na odborný príspevok Roberta Fica, boli pripomienky pána Šudíka, ktorý tu vykrikoval naňho, že niečo niekedy v televízii povedal na úplne inú tému, nič nesúvisiace absolútne, pardon Šefčík, pardon, som si poplietol meno, takýmto spôsobom jednoducho tá diskusia o pláne obnovy vyzerať nemôže a berme si príklad z tých iných štátov. Na Slovensku musí fungovať ústavný zákon, musí fungovať právo, to, čo sa v angličtine hovorí, rule of law. U nás mám pocit, že u nás chcete mať rule of Matovič, to znamená, že absolútne ignorujeme právo, absolútne ignorujeme dokonca ústavné zákony. Včera sme mali krásny príklad pani ministerky Kolíkovej. Tak v uznesení Národnej rady je priamo napísané, že sa tu skončí s núdzovým stavom, až keď bude 60 až 80 percent ľudí zaočkovaných, ona sa postaví a povie, nie takto to nebude, ja som si to tak povedala, to je jedno, čo je v uznesení, ja to tak hovorím a bude platiť to, čo ja hovorím. Ale veď to je úplne iná paradigma vládnutia tzv. charizmatická, ak použijem Axela Webera. To nie ja tá právna, to znamená, že keď je raz niečo v práve napísané, tak to platiť musí a je jedno, čo povie pani Kolíková alebo čo povie pán Matovič, je to napísané, a to je to dôležité. A oni toto úplne negujú, ale takto ten štát fungovať nemôže. Čo keď sa pani Kolíková zajtra zobudí a povie si, že to tak bude platiť zrazu. A pozajtra sa zobudí, asi to tak nebude platiť a my budeme celé Slovensko skákať, ako sa ona zobudí. Však tu musí niečo platiť, čo je v zákone vymedzené. Čiže je mi veľmi ľúto, že sa degraduje parlament a je mi veľmi ľúto, ako manažérsky zlyháva táto vláda. Veď vidíme pána predsedu vlády Igora Matoviča, ako funguje, ono ten výkon je podobný skôr marketérovi, skôr človeku, ktorý pôsobí v piár oblasti, on príde s nejakým veľkým, veľkolepým galaktickým nápadom – celoplošné testovanie, zachránime svet alebo plán obnovy, budeme diskutovať celé leto, reformné leto, nič iné nebudeme riešiť a takýmto spôsobom spraví tlačovku. Burácanie, jasot davov a potom o týždeň na to zabudne a už má nejakú novú tému, lebo je marketér. On nedotiahne veci, on absolútne nedoťahuje veci a tu je krásny príklad. Tak on prišiel s tým, že budeme celé leto diskutovať a výsledok bolo, že ešte v septembri nemali ani len to rámcové, čo dneska ponúkajú, ani tie rámcové body. S tými prišli až niekedy pred dvoma týždňami a dali to slávnostne na internetovú stránku a tvária sa, že to je to, čo má priniesť plán obnovy. Veď to je úplne smiešne. Smiešne je to aj preto, lebo Európska únia priamo hovorí, že ten proces prípravy národného plánu obnovy má byť transparentný a má byť demokratický. To znamená v diskusii s orgánmi a rôznymi občianskymi združeniami. Kde máte nejaké veľké okrúhle stoly s odborármi, so samosprávami, so zamestnávateľmi, s kapitánmi priemyslu? Kde to máte? Absolútne nič. Tuto sme počuli, že je tu nejaká e-mailová adresa, kde môže každý občan niečo napísať. Toto myslíte vážne?. Opakujem, tu mali byť odborné konferencie, ktoré sľuboval sám pán Heger, sám pán Matovič a nič. A tá transparentnosť? Transparentnosť nie je žiadna, to pán predseda Fico povedal veľmi jasne, veď tu sa ten plán obnovy stráži ako ten najväčší národný poklad, ako niekde na dne atómovej elektrárne ho stráži armáda, aby náhodou neprenikol k nemu James Bond a neukradol ho. To má byť transparentný dokument, to tu má byť každému k dispozícii a každý o tom môže diskutovať. Absolútne zlyhávate v tejto oblasti. A obávam sa, že je tak trochu výsmech aj to, kde ste si stanovili priority, pretože keď vidím, že vy dokážete nájsť 200 mil. eur z plánu obnovy na posilnenie NAKA, ale neviete nájsť na výstavbu bytov, neviete nájsť na pomoc živnostníkom, pomoc zamestnancom na naštartovanie ekonomiky, aby tu bola ďaleko väčšia zamestnanosť, ale riešite tu NAKU, tak to je výsmech ľuďom. Veď tí čakajú, jak na spasenie teraz, aby prišli peniaze od štátu. Vy nielenže máte tých 8 mld. k dispozícii, ktoré ste si napožičiavali, vy ešte máte možnosť využívať teraz ďalšie miliardy, obrovské miliardy z plánu obnovy a vy to absolútne ignorujete. Viete, keby sme boli v bežných časoch, že ešte sa to dá možno odpustiť, si povieme dobre, však nejakým spôsobom prežijeme, ale my sme v tých najkrízovejších časoch. My sme v časoch, kedy v ľuďoch rastie frustrácia nie preto, že majú nejaké psychické problémy, ale pretože majú ťažké sociálno-ekonomické problémy kvôli kríze. Kvôli tomu, že ste im zakázali podnikať, zakázali pracovať, zakázali ste im vychádzať z bytu a potom im neviete dať ani tú štátnu pomoc, ktorú by ste mohli sprostredkovať prostredníctvom peňazí z plánu obnovy. Je to veľmi nefér voči týmto ľuďom, bezohľadné. A ja mám niekedy pocit, že to ani nie je už otázka vašej zlovôle, ale absolútneho šlendriánstva. Vy to jednoducho nezvládate, vy to neviete robiť. To v čase, keď bol na čele vlády Robert Fico, to proste ten štát pracoval ako švajčiarske hodinky, to ako môžte síce vyčítať teraz Robertovi Ficovi, že mal iný politický názor, ale nemôžete mu vyčítať, že každú chvíľku rokoval s partnermi. Že tu boli rady solidarity, že tu bola komunikácia s odbormi, so zamestnávateľmi, so samosprávami. A to nebolo tak, že ako sa postaví dnešný premiér Igor Matoviča a že vynadá samospráve, povyhráža sa jej kriminálom alebo že bude tie odbory vytláčať z tripartity. Čiže už len čisto ten štátnický výkon tu nejaký musí byť, lebo inak to fungovať nemôže. Ale, ale ja mám taký pocit, že vy ste došli s tým svojím mesiášskym komplexom, ktorý je typický, teraz sa neurazte, pre takých tých jednoduchších ľudí, ktorí mali pocit, že si už teda tú prvú knižku v živote prečítali, tak už spoznali múdrosť sveta. A čím ste múdrejší, čím ste vzdelanejší, tým zisťujete, že máte ďaleko väčšie rezervy a že stále ste vlastne, ako bolo to sokratovské: „viem, že nič neviem,“ že máte proste stále rezervy a dobiehate ich a ste oveľa pokornejší. Ale vy s tým malým intelektuálnym zázemím, ktoré máte, ste tu prišli z ulice a máte pocit, že sa riadi tá krajina takým spôsobom, že dôjde Igor Matovič a nahuláka tam v Bruseli na všetkých, ako v slovenskom parlamente zvykne. A čo porozpráva im tam alebo im rozdá hotdogy, ako to urobil pred Bonaparte? Toto je riešenie, ako, ako funguje, ako má fungovať štát? Takto to vyzerá. Čiže my teraz nenapádame iba tú agresivitu, ktorú cítime z pána Matoviča a z vlády a ani tú neschopnosť, ale úplne obyčajnú štátnu kultúru. Raz je tu ústavný zákon, raz sme niečo prijali, raz je tu nejak nastavený rámec a chceme iba od vás to, aby ste si plnili vlastné povinnosti, aby ste plnili európske regule, ktoré sú nastavené. A nikde v európskych regulách som nečítal, prepáčte, že sa majú peniaze z Bruselu rozdeľovať podľa toho, aký kto dostal počet hlasov vo voľbách. Tak hádam budeme sledovať záujem krajiny ako celku, záujem celého národa. No keď zhodou okolností príde, že ministerstvo práce má nejaká slabšia koaličná strana, tak teraz ľudia nedostanú kurzarbeit, ľudia nedostanú dôchodky, ľudia nedostanú pomoc od štátu, takto to má vyzerať? A zhodou okolností bude mať najviac strana, ktorá má hospodárstvo, tak sa budú liať peniaze len do podnikania, podnikateľom a bánk? Tak nebláznime, tu musí ísť o potreby krajiny. Dneska padajú na ústa práve tí najslabší, tí najmenší živnostníci, tí najmenší robotníci. Tak, prosím, buďme v tomto prípade pokornejší a naozaj táto diskusia nie je nejaká agresívna ani expresívna, len sa snažíme vás naviesť na cestu, aby ste sa snažili byť korektnejší, férovejší voči ľuďom a hlavne si iba plnili svoje povinnosti, nič viac. Dodržujte právo, dodržujte zákony, diskutujme o tom, o čom chceme už niekoľko mesiacov diskutovať a nebolo nám to dopriate a poďme sa rozprávať s vládou. Opakujem, nikto z vlády tu nesedí. S vládou, ktorá to má predložiť, nemáme možnosť diskutovať. S pánom premiérom sme sa nemohli vidieť ani nepamätám, aby sme diskutovali o vážnych veciach, o budúcnosti Slovenska. Chcem len to, čo je v každej demokracii úplne bežné a v núdzovom stave, ktorý ste si sami vyhlásili, by malo byť sväté, keď zoberiete ľuďom právo protestovať, zoberiete ľuďom právo participovať na politike ako v bežných totalitách, tak, preboha, aspoň ten parlament rešpektujte, lebo to je posledná, posledný ostrov demokracie. A toto je výsledok, nikto z vlády, prakticky nikto z poslancov a iba porušovanie ústavných zákonov, porušovanie vlády zákona a porušovanie všetkého, čo na Slovensku doteraz platilo. To je neudržateľné páni kolegovia. Ďakujem pekne.